Aen Gezyi Gvendaengz Gij Cwngzciu Hungloet Caeuq Gingniemh Lizsij Dangj Raeuz Buekguh Bak Bi Cunghgung Cunghyangh

AEN GANGJMINGZ GVENDAENGZ《AEN GEZYI GVENDAENGZ GIJ CWNGZCIU HUNGLOET CAEUQ GINGNIEMH LIZSIJ DANGJ RAEUZ  BUEKGUH BAK BI CUNGHGUNG CUNGHYANGH》
Siz Ginbingz

Cunghyangh Cwngcigiz dak gou，couh dajgauj《Aen Gezyi Gvendaengz Gij Cwngzciu Hungloet Caeuq Gingniemh Lizsij Dangj Raeuz Buekguh Bak Bi Cunghgung Cunghyangh》mizgven cingzgvang, yiengq daengxhoih guh gangjmingz. 

It、Gvendaengz Baenzlawz Ngeixdingh Gij Lwnhdaez Baez Roek Cungh Daengxhoih Gaiq Cibgouj Aen Dangj 

Dangj raeuz liglaiz gig yawjnaek cungjgez gingniemh lizsij. Caeux youq Yenzanh seizgeiz, Mauz Cwzdungh dungzci couh gangjnaeuz: “Danghnaeuz mbouj dawz gij lizsij Dangj raeuz loengh cingcuj, mbouj dawz gij roen Dangj raeuz youq gwnz lizsij soj byaij haenx loengh cingcuj, couh mbouj ndaej dawz saehcingz banh ndaej engq ndei.” Youq mwh ceng’aeu Ciengz Ciengq Dingjhoenx Yizbwnj ndaej hingz doeksat, 1945 nienz, Baez Caet Cungh Daengxhoih Gaiq Daihroek aen Dangj doenggvaq le 《Aen Gezyi Gvendaengz Doengh Gij Vwndiz Lizsij》, cungjgez le gij lizsij caeuq gingniemh gyauyin aen Dangj laeb Dangj gvaqlaeng daegbied dwg duenh Baez Seiq Cungh Daengxhoih Gaiq Daihroek aen Dangj daengz Cunhyi Veiyi gaxgonq, guh ok gietlwnh le doengh gij vwndiz lizsij hungnaek, hawj daengx Dangj daegbied dwg gyoengq gauhgiz ganbu Dangj raeuz ndaej doxdoengz bae nyinhrox le gij gihbwnj vwndiz Cungguek gwzming, hawj daengx Dangj engqgya doxgiet, hawj swngli ciuhai Caet Daih aen Dangj cauh ok le diuzgen cungfaen, mizrengz coihaeuj hwngfat le gij gwzming saehnieb Cungguek.  

Haeuj daengz duenh seizgeiz moq gaijgwz hailangh, Dwng Siujbingz dungzci naeuz：“Gwnz lizsij gij gingniemh guhbaenz de dwg gij caizfouq dijbauj, gij gingniemh loengloek、gij gingniemh saetbaih de hix caemh dwg gij caizfouq dijbauj. Yienghneix daeuj ceiqdingh fuengcim cwngcwz, couh ndaej doengjit gij swhsiengj daengx Dangj, guh daengz doxgiet moq. Gij giekdaej yienghneix dwg ceiq baengh ndaej.” 1981 nienz, Baez Roek Cungh Daengxhoih Gaiq Cib’it aen Dangj doenggvaq le《Aen Gezyi Gvendaengz Daj Laeb Guek Doxdaeuj Geij Aen Lizsij Vwndiz Aen Dangj》, dauqyawj le gij lizsij aen Dangj Cungguek moq laebbaenz gaxgonq, cungjgez le gij lizsij gingniemh sevei cujyi gwzming caeuq gensez, bingzgyaq le mbangj saehgienh hungnaek caeuq mbangj bouxvunz youqgaenj, daegbied dwg cingqdeng bingzgyaq le Mauz Cwzdungh dungzci caeuq Mauz Cwzdungh Swhsiengj, faencing le deng loek, niujcingq le gij gvanhdenj loengloek “swix” gvaz song fuengmienh neix, doengjit le gij swhsiengj daengx Dangj, doiq doinyoengx Dangj doxgiet itheij yawj baenaj、engq ndei doihaeuj gaijgwz hailangh caeuq hwnqguh yiengh sevei cujyi yendaiva miz yingjyangj hungnaek.

Seizneix, liz ceiqdingh aen lizsij gezyi daih’it gaenq gvaqbae 76 bi lo, liz ceiqdingh aen lizsij gezyi daihngeih hix gvaqbae 40 bi. 40 bi daeuj, gij saehnieb aen Dangj caeuq guekgya hwngfat baenaj gig daih lo, gij lijlun caeuq sizcen aen Dangj hix hwngfat baenaj gig daih. Ndwn youq giz lizsij hwnjdin moq, dauqngeix doenghbaez, muenghyawj daengzcog, cienzmienh cungjgez gij cwngzciu hungloet caeuq gingniemh lizsij Dangj raeuz buekguh bak bi, daegbied dwg gij cwngzciu hungloet caeuq gingniemh lizsij gaijgwz hailangh 40 lai bi daeuj, gawq miz gwzgvanh aeuyungh, caemh bwhmiz cujgvanh diuzgen. 

Dangjcunghyangh nyinhnaeuz, youq mwh lizsij youqgaenj Dangj raeuz laebbaenz it bak hopbi, youq aen lizsij gvanhdouz hungnaek Dangj raeuz caeuq yinzminz guh ndaej baenz aen moegbiu buekguh bak bi daih’it、cienzmienh hwnqbaenz aen biengz siujgangh, cingqcaih byaij haeuj aen moegbiu buekguh bak bi daihngeih cienzmienh hwnqbaenz aen guekak sevei cujyi yendaiva neix，cienzmienh cungjgez gij cwngzciu hungnaek caeuq gingniemh lizsij Dangj raeuz buekguh bak bi, doiq doinyoengx daengx Dangj caenh’itbouh doengjit swhsiengj、doengjit eiqceiq、doengjit hengzdoengh, comzgiet daiqlingx daengx guek gak cuz yinzminz guh ndaej gij hungmbwk moq yiengh sevei cujyi miz gij daegsaek Cungguek seizdaih moq, miz gij eiqngeih seizneix hungnaek caeuq gij eiqngeih lizsij gyaeraez. 

Dangjcunghyangh nyinhnaeuz, diuz roen buekguh bak bi Dangj raeuz hoenghhwdhwd, hamj daengz seizgan raez, nangq daengz gvaengxlaengx gvangq, gij vwndiz aeu yenzgiu haenx lai. Gyonj daeuj gangj, dwg aeu ciuq gij iugouz cungjgez lizsij、gaemdawz gvilwd、giendingh saenqsim、byaij coh daengzcog neix, bae cungjgez ndei gij ginglig ronghlwenq Dangj raeuz byaij gvaq, cungjgez ndei gij cwngzciu ronghsag Dangj raeuz comzgiet daiqlingx yinzminz aeundaej, cungjgez ndei gij gingniemh dijbauj Dangj raeuz doihaeuj guh gwzming、gensez、gaijgwz, cungjgez ndei gij lijlun caeuq sizcen Cibbet Daih aen Dangj doxdaeuj saehnieb Dangj caeuq guekgya coh nanz roemx baenaj ndaej daengz haenx. Gidij daeuj gangj, couh dwg aeu haeujlaeg yenzgiu diuz roen bak bi Dangj raeuz lingjdauj yinzminz guh gwzming、gensez、gaijgwz neix, cienzmienh cungjgez aen lizsij cincwngz hungmbwk Dangj raeuz daj ndaejhingz byaij coh ndaejhingz、gij lizsij goenglauz hungmbwk Dangj raeuz vih guekgya caeuq minzcuz laebhwnj; haeujlaeg yenzgiu diuz roen bak bi Dangj raeuz dingjmaenh dawz gij yienzleix goekgaen Majgwzswh cujyi caeuq gij gidij saedsaeh Cungguek dox giethab、caeuq gij conzdungj vwnzva maenhndei Cunghvaz dox giethab, mboujduenh doihawj Majgwzswh cujyi miz yiengh daegsaek Cungguek, haeujlaeg nyinhrox caeuq gaemdawz gij lijlun cauhmoq laeng Dangj seizdaih moq; haeujlaeg yenzgiu diuz roen bak bi Dangj raeuz mboujduenh henhoh gij doxgiet aen Dangj、henhoh gij gienzvi caeuq yiengh gyonjcomz lingjdauj Dangjcunghyangh, laegdaeuq roxyiuj gyarengz hwnqguh gij cwngci Dangj raeuz dwg gij daegdiemj ronghsien caeuq gij ak guenj cwngci aen cwngdangj Majgwzswh cujyi; haeujlaeg yenzgiu diuz roen bak bi Dangj raeuz vih yinzminz Cungguek maeuz vuenyungz、vih Cunghvaz Minzcuz maeuz fukhwng, laegdaeuq nyinhrox Dangj raeuz caeuq yinzminz miz cungj lienzhaeh gaenjmaed dailix doxriengz、angq you caezcaemh, engq ndei bae vih yinzminz maeuz vuenyungz、baenghgauq yinzminz cauh ok gij saehnieb hungmbwk ndaej geiq haeuj lizsij; haeujlaeg yenzgiu diuz roen bak bi Dangj raeuz gyarengz hwnqguh bonjndang、doihaeuj gag gaijndei bonjfaenh, engqgya dingjmaenh caeuq guhndei gij hong cienzmienh yiemzhaenq guenj Dangj ciengzlwenx youq gwnz roen, saedbauj Dangj raeuz youq ndaw aen lizsij baenaj dingjmaenh caeuq hwngfat yiengh sevei cujyi miz gij daegsaek Cungguek seizdaih moq de itloh guhgoek lingjdauj; haeujlaeg yenzgiu gij gvilwd caeuq daihseiq lizsij fazcanj, youq seizdaih moq gwnz roen moq ndaej gagrox doi gij saehnieb Dangj caeuq guekgya baenaj, engq miz damjceij caeuq rengzlig mauzdingh gij moegbiu gaenq dingh buekguh、cingsaenz gvaekgvaek byaij coh daengzcog. 

Dangjcunghyangh nyinhnaeuz, cungjgez gij cwngzciu hungnaek caeuq gingniemh lizsij Dangj raeuz buekguh bak bi, aeu dawzmaenh gij fuengfaplwnh bencwng veizvuz cujyi caeuq lizsij veizvuz cujyi, gidij lizsij、gwzgvanh cienzmienh、lienzhaeh hwngfat bae yawj gij lizsij aen Dangj. Aeu dawzmaenh aen dangjsijgvanh cingqdeng、laebhwnj aen lizsijgvanh hung, dawzcinj gij cawjdaez cawjsienq、cawjlouz bonjcaet Dangj raeuz lizsij fazcanj, cingqdeng doiqdaih gij loengloek caeuq ngutngeuj Dangj raeuz youq gwnz diuz roen baenaj ginglig haenx, daj ndaw baenzgoeng supaeu gingniemh, daj ndaw saetloeng supsou gyauyin, mboujduenh hai ok diuz roen byaij coh ndaejhingz. Aeu geizhauh sienmingz bae fanjdoiq cungj swhsiengj luenh foujdingh lizsij，gyarengz youq swhsiengj bae dazyinx caeuq aeu lijlun bae faensik, loengh cingcuj gij nyinhrox myoxmyad caeuq mbouj caezcup gvendaengz mbangj lizsij vwndiz hungnaek gwnz lizsij Dangj raeuz, engq ndei bae daj goek gaij hwnj. 

Gvendaengz dajgauj aen gezyi baez daengxhoih neix, Dangjcunghyangh mingzbeg doekdingh iugouz aeu yawjnaek dawz ndei geij diemj lajneix.  

Daih’it, hopheux cungjgez gij cwngzciu hungnaek caeuq gingniemh lizsij Dangj raeuz buekguh bak bi. Aen Dangj raeuz gaenq gonqlaeng ceiqdingh le song aen lizsij gezyi. Daj laeb Dangj daengz gaijgwz hailangh cogeiz, gij vwndiz dengloek hungnaek gwnz lizsij aen Dangj, song aen lizsij gezyi neix daihdaej cungj gaijgez lo, gij gihbwnj lwnhgangj caeuq gietlwnh de daengz seizneix vanzlij habyungh. Gaijgwz hailangh doxdaeuj, caenhguenj gij gunghcoz Dangj raeuz caemh miz gvaq mbangj di vwndiz, hoeng cungjdaej daeuj gangj gij saehnieb Dangj caeuq guekgya dwg hwngfat ndaej swnhleih, aen fuengyiengq baenaj de dwg cingqdeng, gij cwngzciu aeu ndaej haenx dwg daengx seiqgyaiq cungj cimyawj. Gaengawq gijneix, aen gezyi baez daengxhoih neix aeu dawz cungdenj cuengq youq cungjgez gij cwngzciu hungloet caeuq gingniemh lizsij Dangj raeuz buekguh bak bi, dajneix doihawj daengx Dangj demmaj dungxcaiz、gyalai comzgiet、demgya saenqsim、dem’ak ceiqheiq. 

Daihngeih, doedok aen seizdaih moq yiengh sevei cujyi miz gij daegsaek Cungguek aen cungdenj neix. Aen gezyi baez daengxhoih neix cungdenj cungjgez gij cwngzciu hab geiq haeuj lizsij、gij bengwz hab geiq haeuj lizsij nem gij gingniemh moq laeng gij saehnieb Dangj caeuq guekgya seizdaih moq, cujyau dwg ngeix daengz, doiq gij lizsij Dangj raeuz youq duenh aen minzcuj cujyi gwzming moq、duenh guh sevei cujyi gwzming caeuq gensez、duenh Baez Sam Cungh Daengxhoih Gaiq Cib’it aen Dangj daengz Baez Roek Cungh Daengxhoih Gaiq Cib’it aen Dangj, song aen lizsij gezyi gaxgonq neix gaenq guh hidungj cungjgez gvaq; doiq gij cwngzciu caeuq gingniemh duenh moq gaijgwz hailangh caeuq sevei cujyi yendaiva gensez, Dangjcunghyangh youq mwh Baez Sam Cungh Daengxhoih Gaiq Cib’it aen Dangj ciuhai ngeihcib hopbi、samcib hopbi cungj guh nyinhcaen cungjgez gvaq, gou youq gwnz Aen Daihhoih Angqhoh Gaijgwz Hailangh Seiqcib Hopbi fatbiuj gangjvah, hix guh hidungj cungjgez gvaq. Vihneix, doiq duenh lizsij Cibbet Daih aen Dangj gaxgonq，aen gezyi baez daengxhoih neix aeu youq gwnz giekdaej gij cungjgez caeuq gietlwnh gaenq miz haenx guh daihgaiq lwnhgangj. Doedok aen seizdaih moq yiengh sevei cujyi miz gij daegsaek Cungguek aen cungdenj neix, doiq dazyinx daengx Dangj caenh’itbouh giendingh saenqsim, comzsim comzrengz haeuj gij saehcingz raeuz cingqcaih guh, engqgya caengqheiq byaij hwnj roen moq、laeb goeng seizdaih moq miz leih. 

Daihsam, bingzgyaq doengh gij saehgienh hungnaek、doengh aen hoih youqgaenj、doengh bouxvunz youqgaenj aeu yawjnaek caeuq gij gietlwnh Dangjcunghyangh gaenq miz haenx dox hamzciep. Gvendaengz Cibbet Daih aen Dangj gaxgonq doengh gij saehgienh hungnaek、doengh aen hoih youqgaenj、doengh bouxvunz youqgaenj gwnz lizsij Dangj raeuz, song aen lizsij gezyi gaxgonq、baenzroix vwnzyen youqgaenj Dangj raeuz cungj miz daihliengh lwnhgangj gvaq, cungj nyinhcaen guh’ok gietlwnh gvaq. Aen gezyi baez daengxhoih neix dawzdingh doengh gij gihbwnj lwnhgangj caeuq gietlwnh neix. Cibbet Daih aen Dangj doxdaeuj, gou youq gwnz doengh aen hoih youqgaenj lumj Aen Daihhoih Angqhoh Cunghgoz Gungcanjdangj Laebbaenz Goujcib Hopbi、Aen Daihhoih Angqhoh Cunghgoz Yinzminz Gaijfangginh Laebbing Goujcib Hopbi、Aen Daihhoih Angqhoh Cunghvaz Yinzminz Gunghozgoz Laebbaenz Caetcib Hopbi daegbied dwg Aen Daihhoih Angqhoh Cunghgoz Gungcanjdangj Laebbaenz It Bak Hopbi daengj, doiq gij lizsij Dangj raeuz cungj guh cungjgez caeuq lwnhgangj gvaq，yienh’ok le Dangjcunghyangh doiq Dangj raeuz buekguh bak bi miz nyinhrox moq. Aen gezyi baez daengxhoih neix aeu sij miz doengh gij nyinhrox moq neix. 

Ngeih、Aen Gocwngz Dajgauj Faenh Gezyi Neix 

Bineix 3 nyied, Cunghyangh Cwngcigiz gietdingh, Baez Roek Cungh Daengxhoih Gaiq Cibgouj aen Dangj cungdenj yenzgiu aen vwndiz cienzmienh cungjgez gij cwngzciu hungloet caeuq gingniemh lizsij Dangj  raeuz buekguh bak bi, laebbaenz aen cuj dajgauj vwnzgen, youz gou dang cujcangj, Vangz Huningz、Cau Lozci dungzci dang fucujcangj, mizgven bouxdaeuz Dangj caeuq guekgya nem mizgven bouxdaeuz cunghyangh bumwnz caeuq deihfueng camgya,youq Cunghyangh Cwngcigiz Cangzveijvei lingjdauj baihlaj rapdawz gaiq hong dajgauj vwnzgen. 

4 nyied 1 hauh, Dangjcunghyangh fatok《Aen Dunghcih Gvendaengz Doiq Baez Roek Cungh Daengxhoih Gaiq Cibgouj Cungdenj Yenzgiu Aen Vwndiz Cienzmienh Cungjgez Gij Cwngzciu Hungnaek Caeuq Gingniemh Lizsij Dangj Raeuz Cam’aeu Yigen》, youq ndaw Dangj rog Dangj itdingh fanveiz cam’aeu yigen. 

Daj gij yigen naeuzdauq de daeuj yawj, gak dieg gak bouhmonz gak fuengmienh cungj nyinhnaeuz, Dangjcunghyangh gietdingh doenggvaq ciuhai Baez Roek Cungh Daengxhoih Gaiq Cibgouj, cienzmienh cungjgez gij cwngzciu hungnaek caeuq gingniemh lizsij Dangj raeuz buekguh bak bi, dwg baez gezcwz youqgaenj ndaej haicauh lizsij、nangqdaengz daengxbuenz haenx, cungfaen yienh’ok Dangj raeuz miz eiqceiq maenh’ak laebsim rapmaenh diuz rap dawznduj、ciengzlwenx bauj hawj Dangj raeuz miz rengzhoengh, cungfaen yienh’ok Dangj raeuz laegdaeuq gaemdawz le gij gvilwd lizsij fazcanj、itcig gagrox rapdawz diuz rap hwngfat gij saehnieb Dangj caeuq guekgya, cungfaen yienh’ok Dangj raeuz ndaej youq seizneix ngeix daengz coglaeng、yawjnaek cungjgez caeuq yinhyungh gij gingniemh lizsij. Cungj doengzeiq baez daengxhoih neix cujyau cungjgez gij cwngzciu hungnaek caeuq gingniemh lizsij Dangj raeuz buekguh bak bi, caemhcaiq couh gij vwndiz hungnaek ndaw aen gezyi neix aeu bae yenzgiu gaijgez haenx daezok le haujlai yigen caeuq genyi ndei. 

Gak dieg gak bouhmonz gak fuengmienh cungj nyinhnaeuz, bak bi daeuj, Dangj raeuz comzgiet daiqlingx yinzminz youq gwzming、gensez、gaijgwz gak aen lizsij seizgeiz neix lienzdaemh haenqrengz bae guh, cauh’ok le gij saeh gig mbouj bingzciengz ndaej ciengzlwenx geiq haeuj gij lizsij Cunghvaz Minzcuz hwngfat、gij lizsij seiqgyaiq sevei cujyi hwngfat、gij lizsij aen biengz vunzloih hwngfat, daengzdaej gaijbienq le diuz roen lizsij baenaj Cunghvaz Minzcuz daj ciuhgyawj doxdaeuj, sengdoengh sij ok le bien faenzcieng gyaeundei gwnz lizsij seiqgyaiq sevei cujyi hwngfat, hai baenz le gij ginggai moq Majgwzswh cujyi, vih guhbaenz Cunghvaz Minzcuz fukhwng hungmbwk laebhwnj le gij goenglauz saehnieb ciengzlwenx louz youq, vih coihawj vunzloih baenaj guh ok le gunghawj hungnaek. Youq ndaw diuz roen hungmbwk neix, Dangj raeuz caeuq yinzminz cwkrom le gij gingniemh lizsij dijbauj gig lai. Doengh gij neix cungj cigndaej hidungj cungjgez. Gak dieg gak bouhmonz gak fuengmienh genyi, baez daengxhoih neix youq gwnz giekdaej cienzmienh cungjgez gij cwngzciu hungloet caeuq gingniemh lizsij Dangj raeuz buekguh bak bi, bae cungdenj cungjgez gij cwngzciu hab geiq haeuj lizsij、gij bengwz hab geiq haeuj lizsij nem gij gingniemh moq laeng gij saehnieb Dangj caeuq guekgya seizdaih moq. 

Ciuq gij baijbouh Dangjcunghyangh，aen cuj dajgauj vwnzgen nyinhcaen hagsib gij lizsij vwnzyen youqgaenj Dangj raeuz, cungfaen supsou gij yigen caeuq genyi gak dieg gak bouhmonz gak fuengmienh, haeujlaeg yenzgiu gij vwndiz hungnaek, nyinhcaen guh gaiq hong dajgauj faenh gauj aen gezyi neix. 

9 nyied 6 hauh, gaengawq aen hoih Cunghyangh Cwngcigiz gietdingh, fatroengz faenh gauj cam’aeu yigen aen gezyi neix daengz itdingh fanveiz ndaw Dangj bae cam’aeu yigen, baudaengz cam’aeu gij yigen bouhfaenh dungzci laux ndaw Dangj, lij cienmonz dingqaeu le gij yigen doengh bouxdaeuz gak minzcuj dangjbai cunghyangh、Daengx Guek Gunghsanghlenz caeuq doengh boux daibyauj gyoengqvunz mizmingz mbouj haeuj dangjbai. 

Daj gij cingzgvang naeuzdauq yigen de daeuj yawj, gak dieg gak bouhmonz gak fuengmienh cungfaen haengjdingh faenh gauj cam’aeu yigen aen gezyi neix, cungj doengzeiq aen gvaenghgyaq caeuq cujyau neiyungz faenh gauj aen gezyi neix. Cungj nyinhnaeuz, faenh gauj aen gezyi neix daegdiemj ceiq sienmingz de dwg gangj saedsaeh、aeueiq lizsij, fanjyingj le diuz rap dawznduj Dangj raeuz buekguh bak bi, hab gij saehsaed lizsij; faenh gauj aen gezyi neix lwnhgangj caeuq bingzgyaq doengh gij saehgienh hungnaek、doengh aen hoih youqgaenj、doengh bouxvunz youqgaenj de，caeuq gij lwnhgangj caeuq gietlwnh ndaw gij lizsij vwnzyen Dangj raeuz gaenq miz haenx dox hamzciep, yienh’ok le Cibbet Daih aen Dangj doxdaeuj Dangjcunghyangh doiq gij lizsij Dangj raeuz miz nyinhrox moq. Faenh gauj aen gezyi neix gyonjgangj coenz “gij eiqngeih lizsij Cunghgoz Gungcanjdangj buekguh bak bi” de，cienzmienh、laegdaeuq、hidungj fanjyingj le Dangj raeuz doiq Cungguek、doiq vunzloih miz gij gunghawj ndaej geiq haeuj lizsij；gyonjgangj coenz “gij gingniemh lizsij Cunghgoz Gungcanjdangj buekguh bak bi” de，ronzdoeng lizsij、seizneix、daengzcog, yaek ndaej geiqhaeuj lizsij hungnaek、dazyinx seizneix youqgaenj.

Gak dieg gak bouhmonz gak fuengmienh cungj nyinhnaeuz, faenh gauj aen gezyi neix dwg gij cwngci senhyenz seizdaih moq vunz Cunghgoz Gungcanjdangj rapmaenh diuz rap dawznduj、dingjmaenh caeuq hwngfat yiengh sevei cujyi miz gij daegsaek Cungguek, dwg aen hengzdoengh ceijnamz aeu lizsij guh gingq、haicauh ngoenzcog、guhbaenz Cunghvaz Minzcuz fukhwng hungmbwk ndeu, caeuq song aen lizsij gezyi gaxgonq Dangj raeuz gawq ciep goek ciep meg youh caeuq seizdaih caez baenaj, itdingh yaek gikcoi daengx Dangj youq gwnz roen moq baenaj seizdaih moq ceng’aeu gij mingzdaeuz engq hung.

Youq mwh cam’aeu yigen, gak dieg gak bouhmonz gak fuengmienh daezok haujlai yigen caeuq genyi ndei. Aen cuj dajgauj vwnzgen cug diuz faensik doengh gij yigen caeuq genyi neix, guh daengz ndaej souaeu couh caenhliengh souaeu. Ginggvaq laibaez yenzgiu doinaemj, coihgaij ndaw gauj 547 giz, cungfaen fanjyingj le gij yigen caeuq genyi gak dieg gak bouhmonz gak fuengmienh. 

Youq mwh dajgauj faenh gauj aen gezyi neix, Cunghyangh Cwngcigiz Cangzveijvei ciuhai 3 baez hoih、Cunghyangh Cwngcigiz ciuhai 2 baez hoih bae saemjlwnh, guhbaenz le faenh gauj gezyi daezgyau baez daengxhoih neix saemjlwnh.

Sam、Aen Gvaengxgyaq Dajgoek Caeuq Gij Neiyungz Ceiq Youqgaenj Faenh Gauj Aen Gezyi Neix

Faenh gauj aen gezyi neix cawz vahnduj caeuq vahsat mboujsuenq, gungh miz 7 bouhfaenh.

Bouhfaenh daih’it “dued aeu aen minzcuj cujyi gwzming moq ndaej hingz hungmbwk”. Gangjmingz duenh neix gij hong youqgaenj Dangj raeuz bungz daengz, dwg fanjdoiq digoz cujyi、funghgen cujyi、gvanhliuz swhbwnj cujyi, ceng’aeu minzcuz doglaeb、yinzminz gaijfang, youq ndaw biengz roengz giek hawj baezlaeng ndaej guhbaenz Cunghvaz Minzcuz fukhwng hungmbwk. Faensik Dangj raeuz dwg youq yiengh lizsij cingzgvang lawz laebbaenz, cungjgez aen lizsij baenaj Dangj raeuz lingjdauj yinzminz youq mwh mboengq ngamq laeb Dangj caeuq duenh daih gwzming、mwh duenh dwkciengq faen reihnaz、mwh hoenx Yizbwnj、mwh hoenx aeu gaijfang guh gwzming doucwngh caeuq cauh’ok gij cwngzciu hungmbwk de, caiqlix gij cwngzciu hungnaek cauhlaeb Mauz Cwzdungh Swhsiengj、hengzguh caeuq doihaeuj aen gunghcwngz hungmbwk hwnqguh aen Dangj. Daegbied gangj daengz laebbaenz Cunghvaz Yinzminz Gunghozgoz, guhdaengz minzcuz doglaeb、yinzminz gaijfang，hawj Cungguek daj yiengh cwngci funghgen conhci geij cien bi bonghyat haeuj daengz yinzminz minzcuj, hawj Cungguek daj yiengh cwngci funghgen conhci geij cien bi bonghyat haeuj daengz yinzminz minzcuj;Cunghgoz Gungcanjdangj caeuq yinzminz Cungguek baengh yiengh gamj guh gamj buek yiemzrwd naeuz hawj daengx seiqgyaiq rox, yinzminz Cungguek daj seizneix ndwn hwnjdaeuj lo, aen seizdaih Cunghvaz Minzcuz caih vunz soemx、caih vunz gvej、caih vunz ciemq neix gaenq caiq mbouj dauqma lo, Cungguek hwngfat daj neix hai ok aen seizdaih moq. 

Bouhfaenh daihngeih “guhbaenz sevei cujyi gwzming caeuq doihaeuj sevei cujyi gensez”. Gangjmingz duenh neix gij hong youqgaenj Dangj raeuz bungz daengz, dwg hawj yiengh minzcuj cujyi moq cienjbienq baenz sevei cujyi, guh sevei cujyi gwzming, doihaeuj sevei cujyi gensez, daj gwnz cwngci gwnz cidu roengz giek hawj raeuz guhbaenz Cunghvaz Minzcuz fukhwng hungmbwk. Cungjgez aen lizsij baenaj Cungguek moq laebbaenz gvaqlaeng Dangj raeuz lingjdauj yinzminz hoenxhingz baenzroix nyaeknyex yiemzhaenq、 gyamaenh cwnggenz moq, guh ndaej baenz sevei cujyi gaijcauh、laeb ndaej hwnj sevei cujyi cidu, mbeguh fuengfueng mienhmienh sevei cujyi gensez gveihmoz hung, dwkhai aen gizmen moq gaiq hong doiq rog caeuq cauh’ok gij cwngzciu hungmbwk de. Cungjgez Dangj raeuz gyarengz hwnqguh aen dangj gaemgienz roengzrengz guh le gijmaz caeuq romndaej le gijmaz gingniemh mwetrwq, youq gwnz giekdaej lwnhgangj gij lijlun cwngzgoj gagcauh Dangj raeuz youq duenh neix aeu ndaej haenx, bae gohyoz bingzgya Mauzcwzdungh Swhsiengj. Daegbied gangj daengz gij cwngzciu hungmbwk Dangj raeuz youq duenh neix lingjdauj yinzminz aeundaej haenx, hawj aen guek hung baihdoeng yiengh hojndoq、vunz lai neix ndaej bonghyat haeuj daengz aen biengz sevei cujyi; Cunghgoz Gungcanjdangj caeuq yinzminz Cungguek baengh yiengh gamj guh gamj buek yiemzrwd naeuz hawj daengx seiqgyaiq rox, yinzminz Cungguek mboujdan ak bae buqvaih aen seiqgyaiq gaeuq、hix ak bae dajcauh aen seiqgyaiq moq, cijmiz sevei cujyi gouq ndaej Cungguek, cijmiz sevei cujyi ndaej hawj Cungguek hwngfat. 

Bouhfaenh daihsam “guh gaijgwz hailangh caeuq sevei cujyi yendaiva gensez”. Gangjmingz duenh neix gij hong youqgaenj Dangj raeuz bungz daengz, dwg laebdaeb ra aeu diuz roen cingqdeng hawj Cungguek gensez sevei cujyi, gaijfang caeuq fazcanj sevei swnghcanjliz, hawj yinzminz baet gungz duet hoj、vaiq di fouqmiz hwnjdaeuj, aeu yiengh dijci youh hoengh youh moq bae baujcingq、aeu yiengh hwngfat riengjvaiq guh vuzciz diuzgen hawj raeuz guhbaenz Cunghvaz Minzcuz fukhwng hungmbwk. Daegbied gangj daengz gij eiqngeih hab geiq haeuj lizsij Baez Sam Cungh Daengxhoih Gaiq Cib’it aen Dangj, cungjgez gij gunghawj ndaej geiq haeuj lizsij youz gyoengq vunz Cunghgoz Gungcanjdangj aeu Dwng Siujbingz dungzci lingxdaeuz daibyauj、gyoengq vunz Cunghgoz Gungcanjdangj aeu Gyangh Cwzminz dungzci lingxdaeuz daibyauj、gyoengq vunz Cunghgoz Gungcanjdangj aeu Huz Ginjdauh dungzci lingxdaeuz daibyauj guh ok haenx, daj lai aen fuengmienh bae baijok fukdoz hoenghhwd ndaej geiq haeuj lizsij seizgeiz moq caeuq gij cwngzciu hungmbwk daengxbiengz cungj cimyawj，doengh aen fuengmienh neix baudaengz Dangj raeuz lingjdauj cienzmienh mbeguh gaiq hong ceih luenh fuk cingq、guhbaenz aen lijlun dijhi yiengh sevei cujyi miz gij daegsaek Cungguek、doihaeuj gaijgwz hailangh caeuq sevei cujyi yendaiva gensez、simdingh bae wngqdoiq baenzroix fungyiemj gaujniemh nangqdaengz daengxbuenz gaijgwz fazcanj onjdingh guek raeuz haenx、doihaeuj gij saehnieb hung doengjit guekcoj、henhoh seiqgyaiq huzbingz caeuq coihaeuj doengzcaez hwngfat、haicaux caeuq doihaeuj aen gunghcwngz hungmbwk moq hwnqguh aen Dangj daengj. Daegbied gangj daengz gij cwngzciu hungmbwk Dangj raeuz youq duenh neix lingjdauj yinzminz aeundaej haenx, doihaeuj le Cunghvaz Minzcuz baez bonghyat hungmbwk daj ndwn hwnjdaeuj daengz fouq hwnjdaeuj; Cunghgoz Gungcanjdangj caeuq yinzminz Cungguek baengh yiengh gamj guh gamj buek yiemzrwd naeuz hawj daengx seiqgyaiq rox, gaijgwz hailangh dwg aen banhfap ceiq youqgaenj gietdingh yiengh ndeirwix baenzbaih ngoenzlaeng aen Cungguek ciuhneix, diuz roen sevei cujyi miz gij daegsaek Cungguek dwg diuz roen cingqdeng dazyinx Cungguek hwngfat hoenghhwd, Cungguek yamq hung gyaephwnj le seizdaih. 

Bouhfaenh daihseiq “cauh’ok aen seizdaih moq yiengh sevei cujyi miz gij daegsaek Cungguek”. Gangjmingz duenh neix gij hong youqgaenj Dangj raeuz bungz daengz, dwg guhbaenz faenhhong buekguh aen bak bi daih’it cienzmienh hwnqbaenz aen biengz siujgangh, hainduj bae guh faenhhong buekguh aen bak bi daihngeih cienzmienh hwnqbaenz aen guek ak yendaiva sevei cujyi, gaenriengz faenhhong hungloet guhbaenz Cunghvaz Minzcuz fukhwng hungmbwk laebdaeb byaij baenaj. Lwnhgangj aen seizdaih moq sevei cujyi miz gij daegsaek Cungguek  aen fuengvih moq gwnz lizsij guek raeuz hwngfat neix, gyonjgangj gij cwngzgoj lijlun cauhmoq Dangj raeuz Cibbet Daih aen Dangj doxdaeuj, haeujlaeg faensik gij hingzseiq、gij fungyiemj nyaeknyex Dangj raeuz youq seizdaih moq bungzdaengz, daj dingjmaenh Dangj raeuz cienzmienh lingjdauj、yiemzhaenq dohdaengz guenj Dangj、hwnqguh ginghci、cienzmienh gyalaeg gaijgwz hailangh、hwnqguh cwngci、cienzmienh ciuqfap guenj guek、hwnqguh vwnzva、hwnqguh ndawbiengz、hwnqguh swnghdai vwnzmingz、hwnqguh gozfangz caeuq bingdoih、henhoh guekgya ancienz、dingjmaenh “aen guekgya ndeu song cungj cidu” caeuq doihaeuj guekcoj gyoebdauq、gij hong vaigyauh daengj 13 aen fuengmienh, faen lingjyiz bae cungjgez seizdaih moq gij saehnieb aen Dangj caeuq guekgya aeundaej gij cwngzciu hab geiq haeuj lizsij、miz ok gij bengwz doenghbaez caengz raen gvaq haenx，cungdenj cungjgez gij swhsiengj dwg cauhnduj、gij saedguh ndaej bengwz、gij cincanj miz cungbyoengq、gij cwngzgoj ndaej biugeiq laeng gouj bi lai neix. Daegbied gangj daengz duenh neix gij cwngzciu hungloet Dangj raeuz lingjdauj yinzminz aeundaej, vih guhbaenz Cunghvaz Minzcuz fukhwng hungmbwk daezhawj le yiengh cidu baujcingq engq ndei、aen giekdaej doxgaiq engq maenh、yiengh ligliengh cingsaenz engq cawjdoengh;Cunghgoz Gungcanjdangj caeuq yinzminz Cungguek baengh yiengh gamj guh gamj buek yiemzrwd naeuz hawj daengx seiqgyaiq rox, Cunghvaz Minzcuz ciep daeuj le baez bonghyat hungmbwk daj ndwn hwnjdaeuj、fouq hwnjdaeuj daengz ak hwnjdaeuj.

Bouhfaenh daihhaj “gij eiqngeih lizsij buekguh bak bi Cunghgoz Gungcanjdangj”. Youq gwnz giekdaej cienzmienh dauqyawj cungjgez gij ginglig caeuq cwngzciu hungloet Dangj raeuz buekguh bak bi, daj engq lai fuengmienh bae yawj, cungjgez gij eiqngeih lizsij Dangj raeuz buekguh bak bi, couh dwg Dangj raeuz buekguh bak bi daj goekgaen bae gaijbienq le gij roennaj minghyinh yinzminz Cungguek、hai ok le diuz roenloh cingqdeng guhbaenz Cunghvaz Minzcuz fukhwng hungmbwk、hawj vunz yawjraen Majgwzswh cujyi caen akrengz dahraix、laegdaeuq yingjyangj daengz lizsij seiqgyaiq baenaj、diz baenz yiengh Cunghgoz Gungcanjdangj byaij youq baizgonq seizdaih，lwnhgangj Dangj raeuz gij gunghawj ndaej geiq haeuj lizsij vih yinzminz Cungguek、vih Cunghvaz Minzcuz、vih Majgwzswh cujyi、vih gij saehnieb baenaj vunzloih、vih hwnqguh aen cwngdangj Majgwzswh cujyi guh ok haenx. Haj diuz gyonjgangj neix, gawq hab gij saedsaeh gwnz dieg Cunghvaz, youh yawj  daengz coglaeng vunzloih, yienh’ok le gij gvanhaeh Cunghgoz Gungcanjdangj caeuq yinzminz Cungguek、Cunghvaz Minzcuz, yienh’ok le gij gvanhaeh Cunghgoz Gungcanjdangj caeuq Majgwzswh cujyi、seiqgyaiq sevei cujyi、aen biengz vunzloih hwngfat, ronzdoeng le gij lizsij lozciz、lijlun lozciz、sizcen lozciz Cunghgoz Gungcanjdangj buekguh bak bi.

Bouhfaenh daihroek “gij gingniemh lizsij buekguh bak bi Cunghgoz Gungcanjdangj”. Gyonjgangj le cib diuz gingniemh lizsij ndaej guhgoek caeuq dazyinx gyaenanz haenx, couh dwg dingjmaenh aeu Dangj lingjdauj、dingjmaenh yinzminz ceiq sang、dingjmaenh youq gwnz lijlun bae cauhmoq、dingjmaenh aeu doglaeb gag guhcawj、dingjmaenh aeu diuz roen Cungguek、dingjmaenh aeu ndaw sim miz lajmbwn、dingjmaenh aeu hailoh cauhmoq、dingjmaenh aeu gamj bae doucwngh、dingjmaenh dungjyiz cansen、dingjmaenh gag gaij bienq ndei. Cib diuz gingniemh lizsij neix dwg aen cingjdaej hidungj caezcingj、doxronz doxdoeng ndeu, dwg gij goekgaen baujcingq aen saehnieb Dangj caeuq yinzminz guh ndaej baenz mboujdingz, dwg gij goekmboq Dangj raeuz ndaej miz rengzlig mbouj baih, dwg gij laizyouz goekgaen Dangj raeuz cungj ndaej doinyoengx lizsij baenaj, dwg diuz roen goekgaen ciengzlwenx hawj Dangj raeuz baujciz senhcin caeuq seuqcengh、cungj byaij youq baihnaj seizdaih. Daegbied gangj daengz cib diuz gingniemh lizsij neix dwg gij gingniemh dijbauj ginggvaq ciengzgeiz bae guh cwkrom cij ndaej, dwg gij cingsaenz caizfouq Dangj caeuq yinzminz doengzcaez cauh ndaej, itdingh aeu gyaboix insik、ciengzgeiz gaemmaenh, caemhcaiq youq ndaw gij saedguh seizdaih moq mboujduenh bae demlai caeuq hwngfat.

Bouhfaenh daihcaet “aen Cunghgoz Gungcanjdangj seizdaih moq”. Hopheux guhbaenz gij moegbiu buekguh aen bak bi daihngeih, daegbied gangj daengz daengx Dangj aeu yungh gij cingsaenz haeb maenh cix mbouj soeng bak bae baedrengz guhbaenz aen moegbiu gaenq dingh, aeu yiengh singjsag gyoengq vunz caez byaij bak leix loh buenqsoq goujcib cix yo din neix laebdaeb roengzrengz bae doihaeuj Cunghvaz Minzcuz fukhwng hungmbwk; daegbied gangj daengz itdingh aeu gaemmaenh aen gihbwnj lijlun、diuz gihbwnj lusen、aen gihbwnj fanghloz Dangj raeuz, ndwn youq ndaw duenh hwngfat moq、gvancez yiengh hwngfat leixniemh moq、cauhlaeb yiengh hwngfat gvaengxgyaq moq、doinyoengx yiengh hwngfat ndeindi, gaprengz doihaeuj yinzminz fouqmiz、guekgya hoengh’ak、Cungguek gyaeundei; daegbied gangj daengz itdingh aeu ciengzlwenx baujciz caeuq yinzminz ginzcung gaenjmaed lienzhaeh, mboujduenh guh ndei、hen ndei、hwngfat ndei gij leih’ik goekdaeuz gyoengq yinzminz ceiq lai; daegbied gangj daengz itdingh aeu geiqmaenh haemzhoj huxhaih hawj vunz ndaej lix、cwxcaih yiengjlag hawj vunz deng mied, naemj bae gyaeraez、youq onj ngeix nanh, laebdaeb doihaeuj hangh gunghcwngz hungmbwk moq seizdaih moq hwnqguh aen Dangj;daegbied gangj daengz itdingh aeu ca ndei aen daihgeiq goekgaen daihlaeng miz vunz ciepban neix. Iuheuh daengx Dangj daengx ginh daengx guek gak cuz yinzminz gaej lumz gij haemzhoj ronghsag seizgonq, daengh ndaej hwnj diuz rap gwnz mbaq seizneix, doiq ndaej hwnj aen loqsiengj hungmbwk seizlaeng, aeu lizsij daeuj daezsingj、haicauh daengzcog, ngaemgyaeuj haenqguh、daihdamj baenaj, vih guhbaenz aen moegbiu buekguh aen bak bi daihngeih、guhbaenz aen loqsiengj Cungguek Cunghvaz Minzcuz fukhwng hungmbwk buekguh mboujdingz. 

Gak boux dungzci! Saemjlwnh doenggvaq aen gezyi neix, dwg gij hong ceiq youqgaenj baez daengxhoih neix. Caezgya aeu daengzdaej guhndei gij iugouz Dangjcunghyangh, ronzdoeng gaemdawz lizsij、seizneix、daengzcog, haeujlaeg ngeixnaemj、haeujlaeg yenzgiu yaenglwnh, haeuj sim haeuj eiq、comz aeu dungxcaiz vunzlai, daezok gij yigen caeuq genyi miz yungh, doengzcaez hai ndei baez daengxhoih neix、coihgaij ndei faenh gauj aen gezyi neix. 

分类:Cunghgoz Gungcanjdangj
分类:Cunghvaz Yinzminz Gunghozgoz